Broj: 711-I-1594-P-51-19/20-16-8

Zagreb, 11. rujna 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Darinka Dumbovića, gradonačelnika Grada Petrinje,** na 97. sjednici, održanoj 11. rujna 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Darinka Dumbovića, gradonačelnika Grada Petrinje, povodom sklapanja ugovora o kupoprodaji nekretnina između Grada Petrinje i trgovačkog društva Titan Commerce d.o.o., čija vlasnica i direktorica je supruga dužnosnikovog sina te u kojem sin dužnosnika obavlja poslove prokurista, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

Obrazloženje

Protiv dužnosnika Darinka Dumbovića, gradonačelnika Grada Petrinje, podnesena je dana 8. veljače 2019.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-739-P-51/19-01-1 te je povodom iste otvoren predmet broj: P-51/19.

U predmetnoj prijavi se u bitnome navodi da izjava o nepostojanju sukoba interesa koju je dužnosnik Darinko Dumbović kao predstavnik naručitelja potpisao sukladno Zakonu o javnoj nabavi nije točna, s obzirom da u istoj nisu navedena trgovačka društva Titan Commerce d.o.o. i Energy Flash d.o.o.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, a podstavkom 39. ZSSI-a propisano je da su gradonačelnici i njihovi zamjenici također dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da Darinko Dumbović obnaša dužnost gradonačelnika Grada Petrinje, počevši od 8. lipnja 2017.g., a istu dužnost obnašao je i u mandatu 2013.-2017.. Uvidom u Registar dužnosnika također je utvrđeno da je Darinko Dumbović u razdoblju od 14. listopada 2016.g. do 22. srpnja 2020.g. obnašao dužnost zastupnika u Hrvatskom saboru te je stoga povodom obnašanja navedenih dužnosti obvezan postupati sukladno odredbama ZSSI-a.

 Uvidom u sudski registar Trgovačkog suda u Zagrebu utvrđeno je da je pod matičnim brojem subjekta: 081153489, OIB: 33858252962 upisano trgovačko društvo Energy Flash d.o.o. Kao osoba ovlaštena za zastupanje društva upisan je Darko Dumbović, direktor.

U sudskom registru istog trgovačkog suda upisano je i trgovačko društvo Titan Commerce d.o.o., MBS: 080970927, OIB: 56511331826. Kao jedini osnivač navedenog trgovačkog društva upisna je Nikolina Dumbović, a kao osobe ovlaštene za zastupanje upisani su Nikolina Dumbović, direktorica i Darko Dumbović, prokurist.

Uvidom u OIB dužnosnikovog sina naveden u izvješću o imovinskom stanju dužnosnika i OIB supruge dužnosnikovog sina naveden u matici vjenčanih utvrđeno je da je snaha dužnosnika Darinka Dumbovića vlasnica i direktorica trgovačkog društva Titan Commerce d.o.o. te da je sin dužnosnika Darinka Dumbovića prokurist navedenog trgovačkog društva te direktor trgovačkog društva Energy Flash d.o.o.

Na zahtjev Povjerenstva, Grad Petrinja dostavio je očitovanje KLASA: 406-01/19-01/38, URBROJ: 2176/06-02-19-4 od 11. travnja 2019.g. u kojem se navodi da Grad Petrinja nikad nije stupao u poslovne odnose s trgovačkim društvom Energy Flash d.o.o., dok su s trgovačkim društvom Titan Commerce d.o.o. sklopljena dva ugovora o prodaji nekretnina u vlasništvu Grada Petrinje, i to 18. ožujka 2016.g. te 19. rujna 2017.g.

U privitku dopisa Grad Petrinja dostavio je relevantnu dokumentciju vezanu za prodaju nekretnina u vlasništvu Grada Petrinje trgovačkom društvu Titan Commerce d.o.o.

Iz dostavljene dokumentacije utvrđeno je da se Odlukom o prodaji nekretnina u Poduzetničkoj zoni Mošćenica – Poljana, KLASA: 943-01/15-01/17, URBROJ: 2176/06-01-15-2, koju je Gradsko vijeće Grada Petrinje donijelo dana 2. ožujka 2015.g. utvrđuju uvjeti, cijena i prodaja nekretnina u vlasništvu Grada Petrinje na području Poduzetničke zone Mošćenica – Poljana. Člankom 2. navedene Odluke određeno je da se Grad Petrinja obvezuje do početka gradnje na nekretninama iz navedene Odluke izgraditi pristupnu cestu, uz mogućnost priključenja nekretnina na komunalnu infrastrukturu, energetsku infrastrukturu i infrastrukturu namijenjenu za telekomunikacije. Člankom 3. iste Odluke određena je početna tržišna vrijednost građevinskog zemljišta u Poduzetničkoj zoni prema namjeni zamljišta te su taksativno navedene sve čestice koje se prodaju, njihova površina i početna cijena. Na popisu čestica koje se prodaju navedene su, između ostalih, zk.č.br. 1013/12, površine 1.743 m2, početne vrijednosti 34.860,00 kn, zk.č.br. 1013/11, površine 1.788 m2, početne vrijednosti 35.760,00 kn te zk.č.br. 1013/2, površine 2.764 m2, početne vrijednosti 55.280,00 kn.

Člankom 7. navedene Odluke određeno je da se za raspisivanje i provođenje javnog natječaja za prodaju nekretnina u Poduzetničkoj zoni Mošćenica – Poljana ovlašćuje gradonačelnik Grada Petrinje koji posebnom odlukom imenuje peteročlano stručno povjerenstvo za provođenje javnog natječaja od kojih najmanje jedan član mora biti diplomirani pravnik. Odluku o prodaji nekretnina u Poduzetničkoj zoni, na temelju prijedloga Stručnog povjerenstva, donosi Gradsko vijeće Grada Petrinje.

Na temelju navedene Odluke gradonačelnik Grada Petrinje raspisao je 30. rujna 2015.g. javni natječaj za prodaju nekretnina u Poduzetničkoj zoni Mošćenica – Poljana te je 21. rujna 2015.g. donio Odluku o imenovanju članova stručnog povjerenstva za provedbu javnog natječaja za prodaju nekretnina u Poduzetničkoj zoni Mošćenica – Poljana KLASA: 944-01/15-01/01, URBROJ: 2176/06-02-15-2. Uvidom u navedenu Odluku utvrđeno je da dužnosnik Darinko Dumbović nije član navedenog povjerenstva.

Uvidom u Zapisnik navedenog stručnog povjerenstva KLASA: 944-01/15-01/01, URBROJ: 2176/06-02-15-6 od 22. listopada 2015.g. utvrđeno je da je za nekretninu označenu kao zk.č.br. 1013/2, površine 2764 m2, upisanu u zk.ul.br. 1079, k.o. Mošćenica pristigla jedna ponuda, i to trgovačkog društva Titan Commerce d.o.o., s ponuđenom cijenom od 56.000,00 kn. Zapisnikom je konstatirano da je uz ponudu priložena potrebna dokumentacija navedena u javnom natječaju.

Gradsko vijeće Grada Petrinje je potom na 21. sjednici održanoj 30. studenoga 2015.g. donijelo Odluku o prodaji nekretnina u Poduzetničkoj zoni Mošćenica – Poljana kojom je u članku 2. određeno da se nekretnina u Podzetničkoj zoni, označena kao zk.č.br. 1013/2, površine 2764 m2, upisana u zk.ul. br. 1079, k.o. Mošćenica, prodaje ponuditelju Titan Commerce d.o.o. za iznos od 56.000,00 kn.

Prije samog sklapanja ugovora s trgovačkim društvom Titan commerce d.o.o. dužnosnik Darinko Dumbović zatražio je mišljenje Povjerenstva. Povjerenstvo je na zahtjev dužnosnika dalo mišljenje broj: 711-I-105-M-125-15/16-03-17 od 18. prosinca 2015.g. sukladno kojem Grad Petrinja, u kojem dužnosnik Darinko Dumbović obnaša dužnost gradonačelnika, može kao prodavatelj sklopiti ugovor o kupoprodaji s trgovačkim društvom Titan Commerce d.o.o., kao kupcem, u kojem udio u vlasništvu (temeljnom kapitalu) ima bračni drug sina dužnosnika i u kojem bračni drug sina dužnosnika obavlja funkciju direktora, a ujedno sin dužnosnika obavlja funkciju prokurista, u skladu s uvjetima javnog natječaja u odnosu na kupoprodajnu cijenu, način i rok plaćanja te drugim obvezma kupca i s njima povezanim pravima prodavatelja.

Povjerenstvo je u danom mišljenju nadalje uputilo dužnosniku da, u svrhu očuvanja vlastite vjerodostojnosti i integriteta, o povezanosti s trgovačkim društvom Titan Commerce d.o.o., obavijesti Gradsko vijeće Grada Petrinje te da se izuzme od sklapanja predmetnog ugovora o kupoprodaji, kao i od svih drugih eventualnih radnji u izvršavanju preuzetih ugovornih prava i obveza za koje može ovlastiti svog zamjenka.

Nakon danog mišljenja Povjerenstva, dužnosnik Darinko Dumbović je dana 11. ožujka 2016.g. donio Odluku o ovlaštenju za potpisivanje Ugovora o prodaji nekretnine u Poduzetničkoj zoni Mošćenica – Poljana KLASA: 944-01/15-01/01, URBROJ: 2176/06-02-16-14. Navedenom odlukom ovlašćuje se Branimir Bešlić, zamjenik gradonačelnika Grada Petrinje, za potpis Ugovora o kupoprodaji nekretnine u Poduzetničkoj zoni Mošćenica-Poljana s tvrtkom Titan Commerce d.o.o., a u vezi s prodajom nekretnine označene kao zk.č.br. 1013/2 pašnjak Poljana, površine 2764 m2, upisane u zk.ul. 1871, k.o. Mošćenica.

Uvidom u Ugovor o kupoprodaji nekretnina sklopljen između Grada Petrinje i trgovačkog društva Titan Commerce d.o.o. utvrđeno je da je isti u ime Grada Petrinje potpisao Branimir Bešlić. Predmetnim ugovorom, člankom 6., određeno je da je kupac dužan započeti radove na izgradnji planiranog objekta na kupljenoj nekretnini najkasnije u roku od jedne godine od dana zaključenja Ugovora. Ukoliko kupac ne započne radove na izgradnji planiranog objekta na kupljenoj nekretnini u navedenom roku, prodavatelj ima pravo na jednostrani raskid ugovora uz povrat kupcu kupoprodajne cijene bez kamata, a kupac nema pravo od prodavatelja potraživati bilo kakav iznos za naknadu štete.

Nadalje, gradonačelnik Grada Petrinja je dana 4. listopada 2016.g. ponovno raspisao Javni natječaj za prodaju nekretnina u Poduzetničkoj zoni Mošćenica – Poljana, i to za tri nekretnine za koje je bio raspisan i predhodni natječaj, no iste nisu bile prodane, i to nekretnine označene kao zk.č.br. 1013/12, površine 1.743 m2, početne cijene 34.860,00 kn, zk.č.br. 1013/11 površine 1.788 m2, početne cijene 35.760,00 kn te zk.č.br. 1013/6, površine 1662 m2, početne cijene 33.240,00 kn, sve zk.ul. 1079, k.o. Mošćenica.

Uvidom u Zapisnik Stručnog povjerenstva za provođenje postupka natječaja za prodaju nekretnina u Poduzetničkoj zoni Mošćenica – Poljana s otvaranja ponuda održanog 27. listopada 2016.g. utvrđeno je da je natječaj provelo stručno povjerenstvo čiji član nije bio dužnosnik Darinko Dumbović. Uvidom u navedeni Zapisnik također je utvrđeno da je za nekretnine zk.č.br. 1013/12, k.o. Mošćenica, početne cijene 34.860,00 kn i zk.č.br. 1013/11, k.o. Mošćenica, početne cijene 35.760,00 kn zaprimljena jedna ponuda, i to trgovačkog društva Titan Commerce d.o.o. koje je za nekretninu zk.č.br. 1013/12 ponudilo iznos od 35.860,00 kn, a za nekretninu zk.č.br. 1013/11 iznos od 36.760,00 kn. Zapisnikom je također konstatirano da je uz navedenu ponudu priložena potrebna dokumentacija navedena u javnom natječaju.

Gradsko vijeće Grada Petrinje potom je dana 8. prosinca 2016.g. donijelo Odluku o prodaji nekretnina u Poduzetničkoj zoni Mošćenica – Poljana KLASA: 944-01/16-01/04, URBROJ: 2176/06-01-16-11 kojom je određeno da se gore navedene nekretnine zk.č.br. 1013/12 i zk.č.br. 1013/11, zk.ul. 1079, k.o. Mošćenica prodaju trgovačkom društvu Titan Commerce d.o.o. za iznos od 72.620,00 kn.

Nakon navedene odluke Gradskog vijeća Grada Petrinje dužnosnik Darinko Dumbović opunomoćio je zamjenicu gradonačelnika Viktoriju Kaleb da zastupa Grad Petrinju prilikom potpisivanja Ugovora o kupoprodaji nekretnina s trgovačkim društvom Titan Commerce d.o.o.

Uvidom u ugovor o kupoprodaji predmetnih nekretnina sklopljen između Grada Petrinje i društva Titan Commerce d.o.o. dana 19. rujna 2017.g. KLASA: 944-01/16-01/04, URBROJ: 2176/06-02-17-22 utvrđeno je da je isti u ime Grada Petrinje potpisala zamjenica gradonačelnika Grada Petrinje Viktorija Kaleb.

Navedenim ugovorom također je utvrđena obveza kupca da radove na izgradnji planiranog objekta na kupljenoj nekretnini započne najkasnije u roku od jedne godine od dana zaključenja Ugovora. Ukoliko kupac ne započne radove na izgradnji planiranog objekta na kupljenoj nekretnini u navedenom roku, prodavatelj ima pravo na jednostrani raskid ugovora uz povrat kupcu kupoprodajne cijene bez kamata, a kupac nema pravo od prodavatelja potraživati bilo kakav iznos za naknadu štete.

Nastavno na navedeno, Povjerenstvo je od Grada Petrinje dodatno zatražilo očitovanje o tome je li dužnosnik Darinko Dumbović u potpunosti postupio u skladu s mišljenjem Povjerenstva broj: 711-I-105-M-125-15/16-03-17 od 18. prosinca 2015.g. i obavijestio Gradsko vijeće Grada Petrinje o povezanosti s trgovačkim društvom Titan Commerce d.o.o.

Na tako postavljen upit Povjerenstva, Grad Petrinja dostavio je presliku skraćenog zapisnika sa 22. sjednice Gradskog vijeća Grada petrinje održane 26. veljače 2016.g. na kojoj je u okviru 20. točke dnevnog reda dužnosnik Darinko Dumbović obavijestio prisutne članove Gradskog vijeća i javnost o svim okolnostima predmetne situacije te ih upoznao s danim mišljenjem Povjerenstva.

 Povjerenstvo je potom dodatno zatražilo očitovanje o tome je li dužnosnik i prije sklapanja drugog ugovora o prodaji nekretnina trgovačkom društvu Titan Commerce d.o.o obavijestio članove Gradskog vijeća o okolnostima koje ga povezuju s navedenim trgovačkim društvom.

Grad Petrinja očitovao se dopisom KLASA: 406-01/19-01/38, URBROJ: 2176/06-02-19-8 od 1. listopada 2019.g. u kojem se navodi da se na sjednici Gradskog vijeća održanoj 8. prosinca 2016.g. raspravljalo o kupoprodaji nekretnina trgovačkom društvu Titan Commerce d.o.o. te o provedenom javnom natječaju, pristiglim ponudama i radu stručnog povjerenstva. O ostalim okolnostima Gradsko vijeća Grada Petrinje upoznato je već ranije, odnosno na sjednici održanoj 26. veljače 2016.g. Iz navedenog slijedi da je Gradsko vijeća Grada Petrinje u mandatu 2013.-2017. bilo upoznato sa svim odlučnim činjenicama u vezi zaključenja ugovora o kupoprodaji nekretnina između Grada Petrinje i trgovačkog društva čija ponuda je prihvaćena u javno provedenom postupku. U očitovanju se još navodi da sam čin potpisa ugovora o kupoprodaji predstavlja realizaciju odluke predstavničkog tijela koje je, kao ovlašteno, odabralo najpovoljnijeg ponuditelja.

Nadalje Grad Petrinja dostavio je na zahtjev Povjerenstva dodatno očitovanje KLASA: 406-01/19-01/38, URBROJ: 2176/06-02-20-10 od 22. travnja 2020.g. u kojem se navodi da je nadzor nad izvršenjem ugovornih obveza iz sklopljenih ugovora o kupoprodaji nekretnina s trgovačkim društvom Titan Commerce d.o.o. izvršavao nadležni upravni odjel. Grad Petrinja pojašnjava da u ugovorenom roku od jedne godine izgradnju nije započeo niti jedan kupac pa tako ni trgovačko društvo Titan Commerce d.o.o., a ugovori nisu raskidani niti s jednim kupcem s obzirom da su razlozi za nezapočinjanje izgradnje u ugovorenom roku u cijelosti na strani Grada Petrinje kao prodavatelja budući da su građevine komunalne infrasktrukture, čiji investitor je Grad Petrinja, tek nedavno završene te su uporabne dozvole za iste izdane tek u studenom 2019.g. Slijedom navedenoga, kupcima je bilo objektivno teško ishoditi akte za građenje, a samim time i započeti gradnju.

Grad Petrinja nadalje ističe da je ugovorima o kupoprodaji nekretnina propisano pravo, ali ne i obveza, raskida navedenih ugovora u slučaju neispunjenja uvjeta započinjanja izgradnje u roku od jedne godine od sklapanja istih. Pitanje korištenja određenih ovlaštenja kao ugovorne strane iz sklopljenog ugovora o kupoprodaji nekretnine ulazi u područje razmatranja ponašanja strana u obvezno-pravnom ugovornom odnosu, uključujući sve okolnosti konkretne situacije. Razmatranje pitanja izvršavanja prava i obveza iz ugovora o kupoprodaji predmet je nadzora konkretnog upravnog tijela, a ne izvršnog čelnika. S tim u vezi , ističe se da gradonačelniku nikad od nadležnog upravnog tijela nije pristigla obrazložena informacija, uputa, prijedlog ili preporuka temeljem koje bi bio dužan pokrenuti postupak za raskid ugovora o kupoprodaji, odnosno gradonačelniku nije bio pripremljen nacrt odluke o raskidu ili izjave o raskidu u kojem slučaju bi se moglo govoriti o sukobu interesa da je takav nacrt bio pripremljen, a da ga je gradonačelnik odbio prihvatiti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 4. stavkom 2. ZSSI-a propisano je da su dužnosnikovi srodnici po krvi u uspravnoj lozi članovi obitelji dužnosnika, a stavkom 5. istog članka propisano je da su povezne osobe u smislu toga Zakona članovi obitelji iz stavka 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Slijedom navedenoga, sin dužnosnika Darinka Dumbovića se kao član obitelji dužnosnika smatra s dužnosnikom povezanom osobom u smislu odredbi ZSSI-a.

Povjerenstvo obrazlaže da se trgovačko društvo u kojem dužnosnikov sin obavlja funkciju prokurista, a bračni drug dužnosnikovog sina je vlasnik i direktor istog trgovačkog društva, povodom navedenih okolnosti, može smatrati s dužnosnikom interesno povezanim subjektom.

Povjerenstvo, međutim, obrazlaže da je iz prikupljenih podataka i dokumentacije utvrđeno da je odluku o tome koje se nekretnine u Poduzetničkoj zoni Mošćenica – Poljana, prodaju te koja je početna cijena navedenih nekretnina, donijelo Gradsko vijeće Grada Petrinje, a natječaj je provelo stručno povjerenstvo sastavljeno od pet članova, među kojima nije bio dužnosnik Darinko Dumbović. Također, na temelju zapisnika stručnog povjerenstva konačnu odluku o prodaji nekretnina ponovno je donijelo Gradsko vijeće Grada Petrinje. Također je utvrđeno da je trgovačko društvo Titan Commerce d.o.o. bio jedini zainteresirani ponuditelj za nekretnine koje je u konačnici i kupilo.

Povjerenstvo je u postupku nadalje utvrdilo da je, vezano za sklapanje ugovora o kupoprodaji nekretnina s trgovačkim društvom Titan Commerce d.o.o., dužnosnik Darinko Dumbović zatražio i dobio mišljenje Povjerenstva. Dužnosnik je postupio u skladu s danim mišljenjem te je obavijestio Gradsko vijeće Grada Petrinje o okolnostima koje ga povezuju s navedenim trgovačkim društvom, a na potpisivanje ugovora s trgovačkim društvom Titan Commerce d.o.o. ovlastio je svoje zamjenike.

Povjerenstvo dodatno obrazlaže kako je prihvatilo obrazloženje da dužnosnik prije sklapanja drugog ugovora o kupoprodaji nekretnina s trgovačkim društvom Titan Commmerce d.o.o. nije ponovno obavještavao članove Gradskog vijeća o tome da mu sin obavlja funkciju prokurista te da je bračni drug dužnosnikovog sina vlasnik i direktor navedenog trgovačkog društva s obzirom da je to učinio prije sklapanja prvog ugovora, a riječ je o istom sastavu Gradskog vijeća pa su stoga vijećnici imali saznanja o navedenom.

U odnosu na ispunjenje ugovorne obveze o početku radova na izgradnji planiranog objekta na kupljenoj nekretnini najkasnije u roku od godine dana od zaključenja ugovora, iz očitovanja Grada Petrinja utvrđeno je da niti jedan kupac nije započeo izgradnju u ugovorenom roku, pa tako niti društvo Titan Commerce d.o.o., međutim ugovori nisu raskidani s obzirom da su razlozi nezapočinjanja izgradnje bili na strani Grada Petrinje kao prodavatelja, budući da građevine komunalne infrastrukture čiji investitor je Grad Petrinja nisu bile pravovremeno dovršene te kupci nisu mogli ishoditi akte za građenje. Iz očitovanja Grada Petrinje također je utvrđeno da izvršenje prava i obveza iz ugovora o prodaji nije u nadležnosti dužnosnika Darinka Dumbovića kao gradonačelnika, već konkretnog upravnog tijela koji dužnosniku kao gradonačelniku nije uputio obrazloženi prijedlog ili preporuku za raskid predmetnog ugovora o kupoprodaji.

S obzirom da je dužnosnik postupio po danom mišljenju Povjerenstva te da nije bio član stručnog povjerenstva niti je donio odluke o prodaji nekretnina trgovačkom društvu Titan Commerce d.o.o., a za sklapanje ugovora o kupoprodaji nekretnina s navedenim društvom ovlastio je svoje zamjenike, Povjerenstvo iz prikupljenih podataka i dokumentacije nije steklo saznanja iz kojih bi proizlazilo da je postupanjem dužnosnika Darinka Dumbovića u predmetnoj situaciji došlo do moguće povrede odredbi ZSSI-a

Slijedom svega navedenog, Povjerenstvo je donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Darinko Dumbović, elektroničkom dostavom
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana